**סיכום פעילות העמותה שנה"ל תשע"ח**

שלום כולם,

במכתב זה נבקש לסכם את פעילות ועד העמותה במהלך השנה החולפת ולציין אבני דרך משמעותיות. **מזמינים את כולכם לקרוא בעיון להגיב ולהשפיע על פעילות הועד בשנת הלימודים הקרובה**.

בשנה זו העמותה שמה לעצמה למטרה לחתור לחיזוק קשרי העבודה של העמותה וצוות בית הספר תוך שיתוף פעולה מיטבי, הקשבה וענייניות. בתוך כך, פעלנו לגיבוש הקהילה של בית הספר המורכבת מהצוות החינוכי, ההורים והילדים. שאפנו לפעול ממקום של כבוד, חלוקת סמכויות, **חיזוק הצוות החינוכי ומתן כוח להנהלת בית הספר להוביל את התהליכים החינוכיים בזמן שאנו כועד עמותה וכהורים מהווים מקור של כח, תמיכה, בדיקת יישום חזון, הצבת יעדים להמשך והובלת מהלכים ארוכי טווח**.

פתחנו את השנה במעבר בזק למתחם בית הספר החדש עם ריבוי חששות ואתגרים לא פשוטים וחרף כל זאת בזכות מאמץ משמעותי של הצוות החינוכי והירתמות הקהילה הצלחנו להתבסס במשכננו החדש, לפתח את המקום ולהשקיע בקידום ערכי בית הספר. **אנו חשים שהמתחם החדש מהווה בית נכון למשכן הקבע של בית הספר.**

**ישיבות עמותה-**

ועד העמותה כולל נציגים במספר יחסי מכלל היישובים ואזורי המגורים של ילדי בית הספר. ישיבות ועד העמותה התכנסו מדי חודש בנוכחות חברי הועד, ליאת המנהלת ומוזמנים נוספים על פי נושא הישיבה.

בשנה זו פורסמו נושאי הישיבות בתחילת שנת העבודה וזאת על מנת להעמיק בנושאים שאנו רואים כמרכזיים.

כמו כן ליאת העבירה עדכונים מהנעשה בבית הספר לחברי הועד לפני הישיבה על מנת לייעל את תהליכי העבודה ולאפשר הכנת שאלות מראש.

נושאים מרכזיים שנדונו השנה: הטיפול בפרט, סוגיות תקציביות, בית הספר דרור- בית הספר העל יסודי המשלב שהוקם בשנה"ל זו, תכנית העבודה של יעל שחר-רכזת נושא היהדות בבית הספר, תכנון תקציב, ההרשמה לכיתות א' ועוד.

מדי חודש התקיימו גם ישיבות הנהגת העמותה שכוללת את יו"ר העמותה, גיזברית, מזכיר העמותה ומנהלת בית הספר. כמו כן התקיימו גם ישיבות מועצתיות של כלל יו"ר הנהגות ההורים במועצה בהן דנו על נושאים כלל מועצתיים.

פרוטוקולים של ישיבות העמותה הועברו באמצעות המייל לכלל ההורים ואנו קוראים לכם להיות מעודכנים ומעורבים בקריאה והערות במהלך השנה כולה.

**ועדות-**

בשנה זו המשכנו במודל פעילות אופרטיבית על ידי ועדות משנה בהובלת חברי ועד ובהשתתפות מתנדבים נוספים מכלל קהילת הורי בית הספר.

ועדות בית הספר למעשה מאפשרות יישום ופעולה למען ערכי ותוכניות עבודה של העמותה ועבודתן הסדירה הכרחית על מנת לפעול באופן מעמיק ומחולל שינוי.

הועדות שפעלו השנה- ועדת תקציב, ועדת קהילה, ועדת בינוי, ועדת עיצוב מתחמי בית הספר, ועדת הסעות, ועדת זהות וועדת רישום.

**ועדת תקציב-** בניהולה של הגזברית טל סלייטר בהשתתפות רותם הר-לבן, צביקה גולדברג ומרים פינק-לביא. הועדה פעלה במהלך השנה לניהול מוקפד ויעיל של תקציב העמותה. פרט לכך הועדה הניעה מספר מהלכים משמעותיים השנה ובהם: **מעבר לתשלום ממוכן של משכורות עובדי העמותה, מעבר לתשלום ממוכן ומבוקר של תשלומי פנסיה וקה"ש לעובדים, תכנון תקציב העמותה העתידי באופן שיאפשר לעמותה מדי שנה להשקיע בפיתוח ביה"ס ולא רק בקיומו השוטף** באמצעות חלוקת התקציב ל3 רכיבים: 1. השקעה בהון האנושי. 2. הוצאות שוטפות. 3. השקעה בקידום יעדים ארוכי טווח. תוך שאיפה לצמצום רכיב ההוצאות השוטפות וגידול רכיב הפיתוח.

**ועדת קהילה**- בניהולה של אורית שרים, בהשתתפות רקפת טשיל, מיכל ללוש, אפרת ארזי, נועה היימן ויעל טל. בשנה זו הפיקה הועדה אירועים משמעותיים מרובי משתתפים שכללו- **יום הורים מורים: יום בו הקהילה התגייסה לאפשר לצוות החינוכי יממה של גיבוש. יריד אביב: יום חגיגת היצירתיות והעשייה הקהילתית המשותפת**, היריד הופעל בעלות סמלית של כל משפחה ואפשר חיבור של כלל משפחות בית הספר לעשייה במרחב האישי והמשותף של בית הספר. היום הסתיים בהופעה מושקעת וחגיגית של הרכב מתנדב מקרב הורי בית הספר.

**ועדת בינוי-** מרים פינק לביא, נעמה ארד, גלית וסרמן וליאת ברשישת. מטרת הועדה הינה לפעול לקידום בינוי קבע של ביה"ס, להחלפת המבנים היבילים ולשיפוץ והתאמת המרחב לצרכים הייחודים לבית הספר. כמו כן, קידום הקמת מרחבי למידה יצירתיים בחוץ ובפנים שיאפשרו למידה פרטנית וכיתתית באופנים שונים. קידום שיפוץ והקמה של מבנים ציבוריים כגון ספריה, בית מדרש, פינת חי ועוד... **הועדה פעלה השנה מול המועצה על מנת לבסס את התחייבות המועצה לקבע את גבולות בית הספר כגבולות הקבע של בית הספר**. כבר בתחילת השנה חווינו משבר מול המועצה כאשר התברר לנו כי חלק משטח בית הספר הובטח לישיבת נחשון לבניית מבנה הקבע שלהם. **לאחר ישיבות ושיחות רבות תוך הפעלת לחץ משמעותי נקבע ע"י המועצה כי שטח בית הספר יוותר בגבולות הקיימים של המתחם וכי בניית ישיבת נחשון לעת עתה תעשה מעבר לגדר.** בעתיד מתוכננת בניית מבני ציבור של הישיבה על שטח שכיום שייך לבית הספר ואנו נפוצה בשטח בינוי סמוך אחר. המועצה תתחייב בכתב על כך שלא ילקח מבית הספר קרוב שום מבנה או שטח ללא מתן מבנה קיים ועומד חלופי. **בשנה שלפנינו יש צורך בקידום עבודת הועדה לתכנון מבני הקבע באמצעות עבודה מול משרד החינוך וגיוס תרומות**.

**ועדת עיצוב מרחבי בית הספר-** בניהולה של חני פרידמן בהשתתפות: גלית וסרמן, נועה עמיחי ומיכל ללוש הועדה פעלה במהלך השנה לקידום תכנון, שיפוץ ופיתוח של מרחבים לרווחת התלמידים. במסגרת זאת **נבנו ספסלי ישיבה שהוצבו במרחבים השכבתיים, נצבעו מחדש קירות של חללים אלו, נרכשו מטבח ותאטרון בובות לילדי כתות א, עוצבו פתרונות לישיבה אלטרנטיבית** ועוד. הועדה פעלה רבות לקידום הנראות והפיכת המרחבים לשימושיים. ועדיין **יש צורך רב בהמשך פיתוח מרחבי בית הספר השונים בשנה"ל הבאה.**

**ועדת רישום-** בניהולו של רותם הר-לבן בהשתתפות: ניצן בן יוסף ושני פגודה **הועדה פעלה לקביעת מדיניות הרישום לכיתות א תוך התבססות על נהלי משרד החינוך והחלטות ועד העמותה.** הועדה ניתחה את נתוני הרישום וסיפקה את המצע הדרוש לקבלת ההחלטות של הועד בסוגיה זו. בשנה זו מנהל חינוך התחייב כי איזורי הרישום של בית הספר לא ישתנו בשל המעבר לאבן העזר. אך **קיימת מורכבות רבה בנושא של הרשמת יתר גם מאיזורי הרישום הנוכחים ופנייה של עשרות תלמידים מחוץ לאיזורי הרישום הנוכחיים** (יישובים שבחלקם קרובים יותר למתחם בית הספר החדש). כיתות א בשנה"ל הבאה יפתחו עם כ- 32 תלמידים בכיתה.

**ועדת הסעות**- בניהולו של אוריאל אלבז, הועדה כללה נציגים מכלל היישובים שעסקו **בתכנון קווי ההסעות, פעילות במועצה למען קיום קווים שיאפשרו זמני נסיעה סבירים עבור כלל התלמידים, דאגה לקיום הסעות להעשרת יהדות לכלל תלמידי בית הספר וכן הסעות כפולות בימים הארוכים, הצפה ופעילות שוטפת מול תקלות עם דיווחים תדירים ועבודה מול כלל הגורמים הרלוונטים. תכנון סובת ההסעות וטבלת הנסיעות, עבודה מול הקהילה וצוות בית הספר על זהירות בדרכים** והתנהלות נכונה במהלך ההסעות, עבודה מול גלית, סגנית מנהלת שאחראית מטעם בית הספר על נושא ההסעות ועבדה כל השנה באופן מעמיק ורציני לקידום כלל הנושאים הקשורים בהסעות וניהול הנושא באופן שוטף.

**ועדת זהות**- הועדה שאפה לעסוק בכלל נושאי הזהות בבית הספר- יצירתי, אנתרופוסופי ומשלב, במהלך השנה חברי הועד ערכו ישיבה בה הוצף הצורך להעמיק בתהליכים שיאפשרו לכלל הורי בית הספר להכיר יותר את אופני הלמידה וערכי בית הספר. נעשית חשיבה בועד כיצד להעמיק בעיסוק בזהויות בית הספר במסגרת הועדה, תוך מתן מקום והקשבה לכלל הדעות בקהילה. עלתה גם חשיבות לכניסה לתהליך משותף עם צוות בית הספר להמשך פיתוח שיח שחרית, הטקסים והשעורים השונים. עלה רעיון לאפשרות לקיום ערבי לימוד שיאפשרו להורים שמעוניינים בכך חשיפה מעמיקה יותר לתכנים אילו.

**עבודה מול המועצה-**

בשנה זו המשכנו בעבודה משותפת מול מנהל חינוך, בינוי, תחבורה, ראש המועצה, בטיחות וכו' על מנת לקדם נושאים שונים. אנו מאמינים כי על מנת לקיים שגרת יום יום, לבסס את מעמדו ובינוי הקבע של בית הספר יש לייצר יחסי עבודה יעילים ומכבדים מול כל הגורמים.

**נושאים לשנת העבודה הבאה:**

1. קידום בינוי וטיפוח במרחב בית הספר.
2. טיוב מערך ההסעות והבטיחות.
3. העמקה בעבודה על חיזוק קהילת בית הספר.
4. השקעה ביחסי עבודה וקידום העשייה המשותפת עם המועצה.
5. הגברת השותפות והמעורבות של הורים בתרומה לבית הספר.
6. הרחבת מעגל הנתינה לקהילה שמעבר לביה"ס.
7. הרחבת העיסוק בזהות.

לסיכום, ברצוני להודות לכלל חברי צוות הניהול, הצוות החינוכי וחברי הועד.

תודה מיוחדת לליאת שמאפשרת לנו שיתוף פעולה פורה, שמצליחה להנהיג את בית הספר, לפעולה למען מימוש החזון החינוכי, להעמקה משמעותית בתהליכי פיתוח הצוות וקידום תהליכי למידה ועשייה של כלל הצוות בנושאים הדורשים העמקה וחשיבה.

תודה ליעל טל וגלית וסרמן, סגניות המנהלת, שממשות ביום יום את העשייה החינוכית, את הניהול השוטף והמשותף. שנותנות כתף בכל משימה וחלום. שמקדישות מעל ומעבר לקידום בית הספר.

תודה לטל סלייטר, גזברית העמותה, שמתנדבת במשרה מלאה לניהול הכלכלי התקין של העמותה, על העבודה המשותפת ומלאת המחשבה מול כל הגורמים הרלוונטיים. על החזון של מימוש כספי העמותה וחשיבה מתמדת כיצד ניתן לקדם העשייה החינוכית ועל השותפות המלאה בהנהגת ההורים.

תודה ליובל וגנר, מזכיר העמותה, חבר ההנהגה, על העשייה האינסופית הפעילה בשטח ומאחורי הקלעים שמאפשרת הרמת פרויקטים וחשיבה מחוץ לקופסא.

תודה לחברות ועדת קהילה על אירועים מושקעים ומלאי מחשבה ועשייה שהפכו את השנה למיוחדת יותר ומשמעותית, תודה לוועדת הסעות שהוקמה בתוך החופש הגדול מתוך אכפתיות ורצון לשותפות וחשיבה כיצד לאפשר נסיעה בטוחה ויעילה מול אתגרים לא פשוטים.

תודה לאוריאל אלבז וחברי ועדת הסעות שפעלו ללא לאות לאורך כל השנה כדי לקיים מערך הסעות נח ובטיחותי.

תודה לחני פרידמן שקידמה את ההפיכה של בית הספר למקום שכיף להיות בו ונתנה חשק לכולנו להמשיך לפתח ולהשקיע.

תודה גדולה לחברי הועד היוצאים שתרמו מזמנם ומרצם בתחומים נרחבים ומשמעותיים.

ותודה לכלל חברי הועד ולקהילה כולה על שותפות, אמון ועשייה משותפת במשך השנה כולה.

**מי ייתן ונזכה לעוד שנים רבות של קידום בית הספר ועשייה משמעותית בקהילה ומעבר לכך.**